European Commission  
Directorate-General for Competition  
State Aid Registry  
1049 Bruxelles/Brussel  
Belgique/België  
Ref.: HT.5371

Ljubljana, 2.8.2021

Zadeva: **Pripombe na Smernice o državni pomoči za podnebje, varstvo okolja in energijo iz leta 2022**

Posredujemo vam stališče Gospodarske zbornice Slovenije, ki smo ga oblikovali v skupini članov energetsko intenzivnih podjetij. Generalno pozdravljamo pripravo omenjenih smernic za državne pomoči kot nepogrešljivega orodja za zagotavljanje konkurenčnosti evropskega gospodarstva tudi v prihodnje.

Pretekle izkušnje slovenskega gospodarstva so, da so tovrstne smernice nepogrešljiv mehanizem za zagotavljanje konkurenčnosti, obenem pa je izkušnja v Sloveniji žal takšna, da do uveljavitve shem državne pomoči prihaja z večjim časovnim zamikom kot v državah članicah z višjim BDP-jem. To včasih sproža veliko negotovost v podjetjih glede nadaljnjega poslovanja in razvoja ter v vmesnem obdobju manj konkurenčne pogoje poslovanja.

**Naš predlog je, da se vzpostavi obveza za uveljavitev prepoznanih, potrebnih shem državnih pomoči za podnebje, varstvo okolja in energijo v vseh državah članicah istočasno.**

S tem zagotovimo konkurenčne pogoje vsem podjetjem v določenih dejavnostih znotraj Evropske unije konkurenčne pogoje poslovanja, nadalje pa bi tako lažje in učinkoviteje zagotovili samozadostnost Evropske unije in držav članic na področjih, ki izhajajo iz evropskega zelenega dogovora.

Vsebinsko se strinjamo s poglavji in z razširjeno vsebino novih smernic 2022, imamo pa nekaj komentarjev in predlogov za poglavje 4.11:

***4.11.2. Področje uporabe: Dajatve, v zvezi s katerimi se lahko odobrijo znižanja***

**V točki 356** je stališče slovenskih energetsko intenzivnih podjetij glede skupne kumulativne ravni, opredeljene v EUR/MWh, da je potrebno pri določitvi omenjene vrednosti upoštevati specifiko vsake posamezne države članice.

Specifika slovenskih podjetij je njihova majhnost v primerjavi s konkurenti v enakih dejavnostih v drugih državah članicah, zato predlagamo, da se mejna vrednost skupne kumulativne ravni (pred morebitnimi znižanji) opredeli na nivoju posamezne države članice.

***4.11.3.2. Sorazmernost ukrepa pomoči***

**V točki 359** predlagamo, da se šteje pomoč za sorazmerno, če upravičenci plačajo vsaj 15 % stroškov, nastalih zaradi dajatev na električno energijo, ki jih država članica vključi v svojo shemo, in ne 25 % kot je predlagano po novem.

Nadalje **v točki 360** predlagamo, da se za posebno izpostavljena podjetja, ki so opredeljena v točki 357 smernic, njihov lastni prispevek omeji na 0,5 % bruto dodane vrednosti zadevnega podjetja in ne na 1,5 % kot je predlagano.

V imenu slovenskih energetsko intenzivnih podjetij pripravile:

Petra Prebil Bašin, petra.prebil.basin@gzs.si

Vesna Nahtigal; vesna.nahtigal@gzs.si

Romana Benčina; romana.bencina@gzs.si